Кирил Ивков
Кирил Лозанов Ивков (роден на 21 юни 1946 г.) е български футболист, защитник, а впоследствие треньор по футбол. Легенда на Левски (София).

В „А“ група има 323 мача с 9 гола – 30 мача за Миньор (Перник) и 293 мача с 9 гола за Левски. Обявен два пъти за Футболист № 1 на България през 1974 г. и 1975 г., носител и на Купата за спортсменство през 1975 г. С Левски е четирикратен шампион на България и четирикратен носител на националната купа.

Между 1968 г. и 1979 г. записва 44 мача с 1 гол за националния отбор на България. Участник на Летните олимпийски игри 1968 и на Световното първенство по футбол 1974.

Неговият син адвокат Ивайло Ивков е избран на 13 октомври 2021 г. за Изпълнителен директор на Левски, на мястото на Павел Колев.

Биография

Футболна кариера 
Родом от Перник, Ивков започва футболната си кариера в местния Металург. През 1965 г. преминава в другия градски отбор Миньор. През 1965/66 записва 33 мача с 1 гол в Южната „Б“ група, а през 1966/67 30 мача в „А“ група.

През лятото на 1967 г. Ивков преминава в Левски (София) и веднага се утвърждава като основен футболист. Хладнокръвен, спокоен и сигурен бранител с навременни и точни намеси. Пример за спортсменство. Остава в Левски общо 11 сезона, като има на сметката си 375 мача с 15 гола – 293 мача с 9 гола в „А“ група, 52 мача с 5 гола за националната купа и 30 мача с 1 гол в евротурнирите. С Левски става шампион на България през 1967/68, 1969/70, 1973/74 и 1976/77, както и носител на купата през 1969/70, 1970/71, 1975/76 и 1976/77. Награден с бронзов орден на труда през 1968 г. Удостоен с почетното звание „Заслужил майстор на спорта“ (1973).

На 2 октомври 1968 г. Ивков дебютира за олимпийския отбор на България в контрола срещу Гана, която е спечелена с 10:0. Мачът е дни преди началото на футболния турнир от Летните олимпийски игри 1968 в Мексико. В него той участва в 5 срещи, а България достига до финала и печели сребърните медали. Ивков бележи гол при победата със 7:0 срещу Тайланд на 14 октомври. С националния отбор участва и на Световното първенство по футбол 1974 в Германия. В своята кариера общо 10 пъти извежда България с капитанската лента.

През 1978 г. Ивков преминава в Етър (Велико Търново) и става капитан на отбора. Играе през сезон 1978/79, в който виолетовите завършват на 1-во място в Северната „Б“ група. През лятото на 1979 г. слага край на кариерата си на 33-годишна възраст.

Треньорска кариера 
Ивков завършва ВИФ „Георги Димитров“. През януари 1980 г., месеци след като прекратява активната си състезателна кариера, е назначен за помощник-треньор на националния отбор в щаба на Атанас Пържелов.

През сезон 1985/86 е старши треньор на Левски (София), като печели Купата на България. Водил е също Осъм (Ловеч), Сливен, Спартак (Варна), Етър (Велико Търново), кипърския Етникос и Черноморец (Бургас).

Успехи

Като футболист 
 Левски (София)
 „А“ група –  Шампион (4): 1967/68, 1969/70, 1973/74, 1976/77
 Национална купа –  Носител (4): 1969/70, 1970/71, 1975/76, 1976/77

 България
 Летни олимпийски игри –  Сребърен медалист: 1968

Индивидуални 
 Футболист № 1 на България (2): 1974, 1975

Като треньор 
 Левски (София)
 Национална купа –  Носител: 1985/86

Бележки

Външни препратки 
 Профил на LevskiSofia.info

Български футболисти
Футболисти на Металург (Перник)
Футболисти на Миньор (Перник)
Футболисти на ПФК Левски (София)
Футболисти на Етър (Велико Търново)
Български олимпийски медалисти
Спортисти на летните олимпийски игри 1968
Български треньори по футбол
Треньори на ПФК Левски (София)
Треньори на Литекс (Ловеч)
Национална спортна академия
Родени в Перник